Românul s-a născut moral

Mulți români au fost foarte indignați că grecii nu vor să plătească.

Peste noapte, românii s-au trezit că sunt nu doar muncitori și foarte morali, dar și foarte europeni. La naiba cu Mândru că sunt român, hai s-o facem lată: Mândru că sunt european.

Lucian Mîndruță, din înaltul suficienței sale de român frumos, zice: “UE nu e o societate de binefacere. E un club al celor care muncesc mult si nu vor sa piarda timpul cu vama.” Prin ce cluburi a fost omul ăsta? E bine de știu că dacă-l vezi prin Mamaia, îi dai mopul în mână și-l pui la șmotruială.

Fără să facem nimic, fără să mișcăm un deget, iată-ne, buni europeni, muncitori, nu ca leneșii ăia de greci. Trimitem trupe alături de americani în teatre de operațiuni, eram gata acum să trimitem Garda financiară să lupte alături de Germania pentru recuperarea datoriei.

Datoriile mari, corupția, proasta administrare nu sunt efecte ale unei clase politice corupte, ci expresie a grecului însuși. Așa e grecul, domne, putoare cheltuitoare. O gândire pur rasială.

Altfel, dacă le-ai zice acelorși români că românii au tăiat pădurile în România, că românii au furat de la ANRP, că românii sunt Udrea și Băsescu, că românii sunt cei care fură pe nu știu unde prin lume, te-ai fi lovit de veșnicul: haideți, să nu generalizăm, ce treabă avem noi cu parlamentarii corupți sau cu niște unii care ne fac de râs?

Jalnic spectacol prestat de unii gurani, foarte indignați că noi, românii, am fost atât de ascultători, de umili, că am acceptat tăieri de salarii și creșteri de TVA, iar acum, când venise vremea să ne distrăm pe seama grecilor, hop, grecii spun OXI!

OXI să-i zici lu’ mă-ta, grecule!, au lătrat ciobăneștii-cartieni. Sugeți-o, bă, și voi, că așa e jocul, noi și-acum ne mai ștergem pe la bot! Deci, ce jeguri grecii, strică jocul. Păi, n-am zis că ne jucăm de-a “Tăiem salarii, creștem TVA și oamenii o plătesc pentru bănci și pentru criză”?…

Atitudine de slugă agresivă, poate ne vede șefu’ că facem frumos și, cine știe, ne scapă o primă la final de an, ne aruncă un covrig pe jos. Mîndruță își urla valorile: vrem să muncim și să călătorim liberi prin Europa! Da, iată un ideal în viață, iată un nou model de om bine spălat pe creier: să muncească mult, să-și plătească taxele și apoi să-l lase stăpânul lesa lungă, ca să se plimbe prin Europa!

Sunt câțiva români cărora doamna Merkel și evazionistul de Junker ar trebui să le plătească tratamentul după stresul prin care au trecut, sau măcar niște bilete la Baden-Baden, cu împachetări incluse.